GYÁRTÁSI NAPLÓ / Ixtlan Artworks- From beyond

2010. 
  Az Ixtlan Artworks (alapítók: Erdélyi Gábor/rendező és FX, Schneider Róbert/vágás és zene, Tarnai László/ operatőr) egy magyarországi, függetlenfilmes vállalkozás, amely korábban reklámfilmeket készített olyan világszerte jelenlévő vállalatok számára, mint pld. az M. T. Derm (D) vagy a Discovery Channel, valamint olyan dokumentumfilmeken dolgozott, amelyek a  magyar organikus építészet témakörét ölelték fel. Mivel határidő és büdzsétúllépés nélkül sikerült ezeket nagy felelősséggel járó projekteket lezárniuk, és a megrendelésekből befolyó összegeket filmes eszközök vásárlásába fektették, elérkezettnek látták az időt, hogy készítsenek egy filmet a saját örömükre. 
  Sci-fi rajongók lévén, a film környezete adott volt, a témája pedig a címe is egyben: A belső párbeszéd felfüggesztése, amely egy többrétegű, mélyfilózófikus, absztrakt, de emellett nagyon látványos és izgalmas sci-fi. Már az első próbafelvételek alatt bizonyossá vált, hogy a történet nagyon jól működik és a design (makettek, jelmezek) is jól mutatnak a felvételeken, azonban a sci-fi környezet túl ambíciózus a film hosszát és a magánjellegű finanszírozást tekintve. Így végül vagy sokat veszít a film a hitelességéből a kompromisszumok miatt, vagy befejezni lehetetlen. Bár ezt a filmet sajnos félre kellett tenni, mégis volt pozitív hatása a későbbiekre. Elsősorban abból a szempontból, hogy a sci-fi film főszerepét Nagy Balázs Pál kapta, aki nemcsak a szerepben volt tökéletes, hanem ki is alakult egy nagyon jó munkakapcsolat közte és IA között, amely a későbbiekben hatalmas szerepet játszott a H.P. Lovecraft film létrejöttében.

2011.
Mivel a sci-fi film készítését el kellett tolni, ezért olyan projektet próbáltak létrehozni, amely a körülmények ellenére is megvalósíthatónak tűnt. Az IA egy izgalmas, filozófikus, sötét hangulatú filmet szeretett volna készíteni, így esett a választás HPL- Onnan túlról c. novellájára, amely kosztümös horror, sci-fi elemekkel vegyítve. Az IA ismét NBP-t kérte fel a főszerepre, mert biztosak voltak benne, hogy az ő színészi képességei és munkamaximalizmusa lehet a film egyik alappillére. Megkezdődött a forgatókönyv írása, amelynek a  fő elemeit EG, NBP és SR dolgozta ki. Elkészült az első néhány jelenet storyboard-ja, és elkezdődtek az olvasópróbák. Egyenlőre azonban SR hangstúdiójában, mert forgatási helyszínek még nem voltak kiválasztva. Az első próbától kezdve NBP formálta meg professzor Tillingast-t, a TR által készített próbafelvételeken pedig rögtön látszott, hogy ez így nagyon jól fog működni, azonban a Barát szerepére megtaláni a megfelelő személyt már sokkal nagyobb problémát okozott. Az kezdeti próbákon a crew tagjai váltogatták egymást a szerepben, hogy segítetsék NBP munkáját a karakter felépítésében, a párbeszédek és gesztusok kialakításában. Az egyik jelöltet a Barát szerepére- Horváth Tamást meg kell itt említeni, hozzá nagy reményeket fűzött az IA, de végül úgy alakult, hogy mégsem játszott a filmben. Azzal azonban sokat segített a produkciónak, hogy részt vett a próbákon NBP-vel, így világosan fel lehetett építeni a fő karakterfejlődési irányokat. 

2012.
Az egyik legnehezebb dolog az önfinanszírozású filmkészítésben, hogy nagyon sokáig, akár négy-öt évig is eltarthat a munka, s eközben rengeteg, előre nem kalkulálható nehézség is felmerülhet. Bár a forgatókönyv a két fő emberi, a gépi és az idegen karakterek aprólékos kidolgozásával nagyon jól állt, és NBP is rengeteget próbált, csiszolta a professzor karakterét, de a másik főszerepre még mindig nem volt végleges színész. Bár így is tovább folytak a próbák, s az év végére már a film fináléjának forgatási helyszínein készítette TL a próbafelvételeket, ennek ellenére kezdett a projekt beláthatatlan hosszúságúra nyúlni. A makettek, az idegen világok, a szörnyek még csak írott formában léteztek, csak egy főszereplő volt kettő helyett, mellékszereplő pedig egy sem, és EG-nek, aki többek között a rendezésért és a vizuális efektekért felelős az IA-n belül, személyes okokból vissza kellett lépnie a film készítésében való részvételtől, amely tovább nehezítette a már így sem egyszerű helyzetet.

2013.
Az előző évről szinte csak nehézségeket örökölt a projekt, de már olyan mennyiségű munka, idő és pénz volt belefektetve, hogy az nem mehetett veszendőbe. A film trükkökből álló második felének a forgatása még nagyon távoli problémának tűnt, előbb amúgy is az emberi tényezőkre kellett öszpontosítani, a filmnek rendező kellett, így ennek a felelősségét NBP, a további finanszírozás jelentős részét pedig Bella Viktória vállalta. Valójában az ő lendületük rántotta ki a filmet a gödörből, ők találták meg a másik főszereplőt, a mellékszereplőket és a további helyszíneket. Tovább dolgoztak a forgatókönyvön és leforgatható állapotba hozták a film első felével járő teendőket. Gőzerővel folytak a próbák a Barát szerepét vállaló Nagy Géza Istvánnal, ezzel párhuzamosan folyt a jelmezek megalkotása, és a forgatási helyszínek leszervezése, az engedélyek beszerzése és a főszereplőkhöz közvetlenül kapcsolódó mellékszereplők szerepeire való felkészülés. Ahogy ezek a részletek összeálltak TL elkészítte a felvételeket, SR pedig az első verzióit a vágásnak és a zenei hangulatoknak. Ezek összességéből már látszott, hogy a nehézségek ellenére is megérte kitartani, mert egyedi és nagyon hangulatos film készül. A további hónapok a különböző, külső és belső helyszíneken tartott forgatásokkal, a nyers felvételek rendszerezésével, vágásával, a zene írásával teltek. Az év végére már látszott, hogy a film forgatásának következő problémás, trükkökre vonatkozó szakasza is nemsokára elérkezik. Ekkor EG-t SR meghívta egy házi vetítésre, amelyen bemutatta a film már elkészült részeit. Látszott, hogy a közösen álmodott vízió kezd testet ölteni, de felmerült az is, hogy szükség lenne a munkájára a film befejezéséhez, a vizuális trükköket tartalmazó részeket illetően. 

2014.
Míg SR tovább finomította vágást, NBP a következő felvételek színészi munkáját koordinálta a film második feléhez és a főhelyszínen elkezdte építeni a hat méter magas gépszörny fém alapjait. Erre az alapra épült a végleges szerkezet EG konceptfestménye alapján, amelyből Szűcs György elkészített egy 3D-s modellt, és NBP-vel nekiálltak kidolgozni a többmázsás makettet. Elképesztően impozáns szobrot sikerült létrehozni, működő funkciókkal,monitorral, fényekkel, füsttel stb. Egyetlen hátránya az volt, hogy a helyszín bérlete már majdnem lejárt mire sikerült befejezni, ezért a végére mindenkinek részt kellett venni az építésben, hogy elkészülhessen és még forgatni is maradjon idő. A film második felének jelentős részét kitevő padlásjelenetek nemcsak a szereplőknek adtak alkalmat arra, hogy a színészi munkát újabb szintre emeljék, hanem utómunkálatokkal készülő trükkökkel is össze kellett hangolni azt, így innentől a rendező asszisztens feladatait EG végezte. Az itt felvett jelenetekkel TL a film fő képsorait már rögzítette, ezen felül néhány utóforgatási napra lesz még szükség, amelyben a mellékszereplők szálai lesznek elvarrva. Ezekkel párhuzamosan folyik az év közepe óta a trükkök kidolgozása és felvétele, amelyek egy része digitális, egy része pedig megépített makettekre épül. A trükkstábon belül a szörnyek és a nagyméretű tájdiorámák létrehozását EG és E. Gruber Henriett, a szükséges 3D-s modellezést pedig SZGY végzi. Ezeknek a munkafolyamatoknak a felvételekkel együtt, a jövő év első negyedében be kell fejeződnie, hogy májusban a vágás és zene végső verzióját el lehessen készíteni.

  Nemcsak azért választottuk ezt az írót, mert nagy rajongói vagyunk (mint neki, mint a sci-fi/horror műfajnak) hanem azért is, mert úgy gondoltuk, hogy bár sokan próbálták filmvászonra álmodni az írásait, mégsem sikerült maradéktalanul hozniuk a hangulatot. Reméljük nekünk sikerül közelebb jutnunk a célhoz annak ellenére, hogy a film független finanszírozással készül. Az ebből fakadó nehézségek ellenére a film az utómunkálatok fázisába érkezett, ami több évnyi munka után nagy öröm számunkra. Most már látszik a fény az alagút végén.